《寿梅閒翁九十诗》
明代·罗玘

航江侬真勇，佣侬翁亦得。幽燕走探厨，一手提九罭。

逮归罗囊走，幽奥射光色。廛翁狭眼孔，连夕抟胸臆。

约襁耳侧闻，垂髫面亲识。信哉彼珠玉，无胫走中国。

连墙元季间，呼饮到昏黑。醉狂思如云，百幅有遗力。

把观叫孙曾，舞抃几欲踖。鞠躬非佯尊，口不离馆职。

喁喁私耳语，竞欲效供亿。银瓶螭绕腰，贝荦爵生翼。

更端意先尝，乍发语又塞。廉城高言言，贿将不可逼。

逢人说项斯，事覈无粉饰。有时扬稠人，奋不恤啾唧。

遂令山泽癯，虚誉邮到北。昔当关中饥，令子痛可忆。

木皮昼同餐，粪壤夜共息。幸兹獐鼠躯，簪笏尾夔稷。

江乡万里外，划划窥寿域。𥁃池肉陵屯，眩弄杂爨僰。

盘堆实三千，脍炙鼋九肋。排空生肉翅，甘分捐儤值。

角端或乘之，还往未日昃。终然涉幻窅，有佞者子墨。

口如狂澜翻，舌似背锦织。指麾夸娥氏，侃侃侍翁侧。

背能负南山，并手拓北极。日月如跳丸，不出翁户阈。

武龄三之吝，彭寿益前即。行看骑蟾蜍，入月光景匿。

作者简介：罗玘（1447年-1519年）字景鸣，号圭峰，学者称圭峰先生。江西南城睦安乡磁圭人。成化二十二年（1486年），乡试第一第二年考中进士，被选为庶吉士，授翰林院编修，进侍读。著有《圭峰文集》《续集》《类说》《圭峰奏议》等。